দূরদর্শীতায় কষ্টকর অভিভূত হতে বাধ্য হই। কি ভয়াবহ দূরদর্শী ছিল আলবদর আলশামসের পিশাচরূপী তরুন যুবক কর্মীগুলো সেদিন ১৯৭১ এর রক্তঝরা সনের ১৪ই ডিসেম্বর। বুঝে গিয়েছিল পশ্চিম পাকিস্তানের দোষর হীনমনস্ক সংগঠনগুলো- অখন্ড পাকিস্তান আর হচ্ছেনা। বুঝে গিয়েছিল বাঙ্গালীর প্রাণপণ লড়াইয়ের কাছে নারীলিপ্সু আমুদে পাকি সৈন্যরা আর পারছেনা। বুঝে গিয়েছিল সবুজের মাঝে রক্তিম সূর্যের উদয় ঐ এলো বলে। আর তাই সুচতুর হায়েনার মত আঁধারে পরিকল্পনার জাল বিছিয়ে তারা রচে গেলো কুখ্যাত দূরদর্শী আত্মসুখের পথ। কাগজে কলমে তালিকা তৈরী হলো পাকিবাহীনির রাও ফরমান আলী আর আমাদেরই এ বাংলা মাটির কুলাংগর কিছু মানুষের সমন্বয়ে বিশিষ্ট মানুষগুলোকে হত্যার ক্রম তালিকা। ৯ মাসের দীর্ঘ যুদ্ধের পরে গোটা জাতি যখন স্বাধীনতার সূর্য উদয়ের অপেক্ষায়, পূর্ব দিগন্তে বিজয়ের লাল সূর্য উদিত হলো প্রায়, ঠিক সেই সময়ই রাতের আঁধারে পাক হানাদার বাহিনীর দোসর এদেশীয় রাজাকার, আলবদর, আলশামস সদস্যরা তালিকা ধরে ধরে খুঁজে খুঁজে জাতির সেই বিশিষ্ট জনদের ,সেই সকল শ্রেষ্ঠ সন্তানদের হত্যা করে। ঘর থেকে তুলে নিয়ে রায়েরবাজার বধ্যভূমিতে নৃশংসভাবে হত্যা করা হয় বাঙালী জাতির সেরা শিক্ষক, সাংবাদিক, চিকিৎসক, প্রকৌশলী, সাহিত্যিক সহ দেশের বরেণ্য কৃতি সন্তানদের। ……..সে বড় কষ্টের ইতিহাস। এত বড় কষ্ট বয়ে এসেছে কালের স্রোতে এই আমাদের মত অভাগা এ প্রজন্মের বুকের উত্তাল জলস্রোতে। ….।